Milan Laluha

**Milan Laluha** (* 11. november 1930, Tekovské Lužany – † 10. november 2013) bol slovenský  maliar a grafik.

V rokoch 19501955 študoval na Vysokej škole výtvarných umení v Bratislave (prof. Fulla, prof. Zmeták, prof. Hoffstädter a prof. Milly). Patril k prvým absolventom Vysokej školy výtvarných umení v Bratislave, ktorých spájalo úsilie úprimne pretlmočiť skutočnosť. V roku 1957 bol zakladajúcim členom Skupiny Mikuláša Galandu, činnosť ktorej bola ukončená v roku 1968. Zúčastnil sa na všetkých skupinových výstavách galandovcov. V roku 1972 bol vylúčený zo Slovenského zväzu výtvarných umelcov, čo znamenalo „tichý“ zákaz verejných výstav, reprodukovania a nakupovania jeho diel verejnými galériami. Tento zákaz však nikdy nebol striktne dodržiavaný. V rokoch 1955 žil v Dolnej Mičinej, ktorú po celý život dlhodobo navštevoval a výtvarne zobrazoval, v rokoch 1958  sa usadil v Martine, od roku 1963 žil a tvoril v Bratislave.

## Tvorba

### Začiatky tvorby
Začiatky tvorby Milana Laluhu sú spojené s Dolnou Mičinou a jej okolím. Oporu našiel u otca moderného umenia – Paula Cézanna, z ktorého vychádzala celá jeho generácia a kubizmus s jeho proto i post fázami. Po skončení školy sa oboznámil s dielom Fernanda Légera. V jeho maľbe ho zaujal mohutný tvar budovaný na sochárskom pôdoryse. Podľa Cézannovho príkladu si v prírode overoval jej tvarové základy – hranol, kužeľ, guľu. Pri začiatkoch Laluhovej tvorivej cesty stál i jeho pedagóg – maliar a grafik Ernest Zmeták. V Laluhovej tvorbe bola vždy určujúca kresba a téma dediny a človeka. Prvé Laluhove práce inšpirovali predmety každodennosti, blízki ľudia a príroda. Boli to realistické zátišia – *Topánky, Papuče* (1955), *Kvet* (1956), kresby ceruzou – viac v rovine zobrazenia ako vyjadrenia, i napriek tomu, že obdivoval Vincenta van Gogha. Krajina na kresbách uhľom je už vystavaná, poukazuje na príklad E. Zmetáka, jeho skratku, monumentálne cítenie i „strapatý" rukopis. Odtiaľ bol už len krok ku kresbám ceruzou *Krajina z Mičinej, Domy* (1957), inšpirovaným lekciou raného kubizmu. Tieto práce boli pre Laluhu prinové, nemal čas sa s nimi stotožniť, o čom svedčí aj skutočnosť, že ich na výstave mladých Obrazy – *Sochy v Bratislave* (1957) nevystavil a prezentoval sa olejmi *Kytica I. a II.* (1956).

### Tvorba v Skupine Mikuláša Galandu
Záujem o tému domova pociťovalo viacero umelcov. Potvrdili to aj tým, že sa združili do Skupiny Mikuláša Galandu. Spolu s maliarmi Andrejom Barčíkom, Rudolfom Krivošom, Milanom Paštékom, grafikom Ivanom Štubňom, sochármi Vladimírom Kompánkom, Antonom Čutekom a Pavlom Tóthom ju založili v roku 1957 (od roku 1962 v nej pôsobil aj Andrej Rudavský). Pripájali sa k dielu Miloša Alexandra Bazovského s jeho reflexiou „mať korene" v archaickej predmetnosti a psychike modernej skutočnosti.

Podarilo sa im preniknúť k esencii národnej podstaty, ale zároveň odhaliť aj archetypálne a symbolické vrstvy tvorby a prepojiť tak slovenský výtvarný prejav s najvyspelejšími hodnotami súdobého európskeho umenia. Milana Laluhu s galandovcami spájal obnovený záujem o človeka ako sebaidentifikujúcu sa bytosť a snaha o vyjadrenie pevného tvaru.

Na kresbách ceruzou *Mičiná, Banská Bystrica* (1958) autor spevňuje tvar hrubou, miestami prerušovanou kontúrou. Súkromne ich nazýva „tankovými kresbami", asociujú mu stopy po páse tanku. Ako pravý galandovec zrieka sa detailu i perspektívy priestoru. V maliarskom prednese rozvíja tvaroslovie geometrických elementov a farebným akordom červených a modrých tónov dynamizuje tvar ako v *Kompozícii s červeným pozadím* (1958). S analýzou a nasledujúcou syntézou tvaru pracuje aj v zátiší.

V martinskom ateliéri (19581963) sa sústreďuje na portréty blízkych priateľov maliarov a hercov, nielen en face, ale aj temena hlavy, podľa ktorého ich bezpečne identifikuje – *[[Miro Marček]], [[Vladimír Kompánek]]* a iní (1963). Tu sa rozrástla galéria aktov a zátiší v charakteristickej širokej plošnej „Laluhovskej" kontúre a svojbytnej farebnosti – trojzvuku červenej, žltej a modrej, ako na *Trojportréte* (19621963).

Paralelne zobrazuje prírodu. V oleji *Kompozícia (Strom)* (19601961), je už základom geometrická osnova formy, dynamickosť farebných rytmov medzikruží a kruhových výsekov a oproti olejomaľbe *Červená kompozícia* (1958) farebné rytmy prerastajú za obrazovú plochu.

Zobrazuje človeka po práci, pri podvečernom odpočinku, alebo v očakávaní niečoho bližšie neurčeného. Veľký tvar, obyčajne koruna stromu vyrastajúca z postavy, evokuje gotický oblúk, ktorý prerastá obrazovú plochu ako pokračovanie v našom svete. „Na jednej strane vytvára samostatné svety obrazov, ktorými monumentalizuje a zlyričťuje náš svet, na druhej strane sa domáha prerastania dynamiky obrazu do skutočného sveta." Najadekvátnejšie vyjadrenie našiel Milan Laluha v simultánnom kontraste základných farieb – červenej, zelenej, modrej a žltej a v kontraste bielej a čiernej.

Rovnako blízkym motívom je krajina. Prístup k jej zobrazeniu je oproti koncu 50. rokov odlišný. Už nekladie dôraz na výstavbu krajinného výseku, ale je preňho dôležité vyjadrenie bezprostredného vzťahu na základe poznania. Zobrazuje ju prostredníctvom elementárnych a univerzálnych tvarov v jednoduchej kompozičnej výstavbe a žiarivej farebnosti. V krajine vládnu presné, ale skryté zákony prírody, preto je človeku dôverne blízka. Kresbu ceruzou kombinuje s frotážou dreva a omietky, čím motív nielen ozvláštňuje, ale aj poetizuje. V 60. rokoch sa paralelne venuje aj ilustrácii.

### Neskorá tvorba
V nežičlivých 70. rokoch na jednej strane pokračoval v znakových obrazoch zo záveru 60. rokov, ako *Spln* (1969), na ktorom sú červené valéry v kontrapunkte k bielemu kruhu s výraznou modrou kontúrou asociujúcemu magický kruh v kruhu. Výrazné v jeho tvorbe je úsilie o minimalizáciu a čistotu formy, ako v olejoch *Strechy, Strechy I.*(1971). Týmto problémom sa zaoberá v pasteloch *Drevenice* (1970)i v kresbách ceruzou *Domy* (1978). Na kresbovej ploche okrem dramatických univerzálnych autoportrétov (1973, 1978) vytvára svojbytný svet stromov, kde sa ocitá až na hranici surrealistických vízií, ako napríklad v kresbe *Tak sa prudko vzniesol...* (1978).

V pasteloch používa najjednoduchšie prostriedky tvaru a farby na dosiahnutie pôsobivého výrazu. Intenzita farebného tónu je živelná, nabitá energiou, vibruje, žiari, vysiela signály najvnútornejších pocitov – *Pri zátiší* (1982), *Jeseň* (1984).

I v maľbe pribudli profily chlapov, sprítomňujúce spomienky maliara na fajčiarov z dolnomičínskej krčmy. Ako podkladovú plochu používa neklasické materiály – krabice od farieb, šmirgľový papier a zvyšky kartónov. Rozsiahle maliarske a kresliarske dielo Milana Laluhu nadviazalo prirodzenou väzbou na tému slovenskej dediny, ktorú vlastnou poetikou obohatil o nové významové a výrazové polohy. Milan Laluha je maliarom variácií, prostredníctvom nich hľadá podstatu existencie v prapôvodnej ľudskosti. Milan Laluha s potrebnou vierou v život dáva prednosť múdrosti overenej tradíciou. 

## Výstavy

### Samostatné výstavy (výber)
* 1992 – Maľba – Kresba. Múzeum moderného umenia rodiny Warholovcov, Medzilaborce 
* 1991 – Maľba – kresba. Umelecká beseda slovenská, Bratislava – Retrospektíva Milana Laluhu. Štátna galéria, Banská Bystrica 
* 1990 – Maľba – Kresba. Galéria umenia, Nové Zámky 
* 1990 – Z tvorby. Dom priateľstva, Bratislava. Úvod v kat. I. Mojžišová
* 1988 – Obrazy – Kresby. Galéria a predajňa SFVU Dielo, Bratislava. Úvod na letáku A. Pekárová
* 1984 – Milan Laluha. Oblastná galéria M. A. Bazovského, Trenčín. Úvod v kat. M. Kvasnička
* 1978 – Milan Laluha (Pastely a kresby ceruzkou z roku 1978) Krnovské múzeum, Krnov. Úvod v kat. M. Togner
* 1975 – Stromy. Arborétum Borová hora. Úvod v kat. M. Rúfus
* 1969 –  Kresby. Mestská galéria, Primaciálny palác, Bratislava. Úvod v kat. F. Kriška
* 1969 – Autoportréty. Galéria mladých, Bratislava. Úvod v kat. D. Tatarka, komisárka výstavy I. Mojžišová
* 1967 – Obrazy. Florencia
* 1967 – Obrazy. Galerie Théatre de l′atelier, Ženeva
* 19661967 Obrazy a kresby. Oblastná galéria, Nitra. Úvod v kat. F. Kriška
* 1966 – Obrazy a kresby. Mestská galéria, Primaciálny palác, Bratislava. Úvod v kat. F. Kriška
* 1966 – Obrazy a kresby. Ladengalerie, Berlín. Úvod v kat. J. Mojžiš
* 1966 – Obrazy a kresby. Galerie Jaroslava Krále, Brno . Úvod v kat. V. Zygmund
* 1966 – Obrazy a kresby. Penelope Galleria D'Arte, Rím. Úvod v kat. L. Kára
* 1966 – Obrazy a kresby. Galleria Torre, Turín
* 1965 – Kresby. Malá scéna Slovenského národného divadla, Bratislava
* 1964 – Obrazy. Československé kultúrne stredisko, Budapešť
* 1963 – Kresba. Redakcia časopisu Kultúrny život, Bratislava
* 1963 – M. Laluha – Kresba. P. Tóth – Plastika. Trnava
* 1962 – Kresby. Galéria Cypriána Majerníka, Bratislava

### Kolektívne výstavy (výber)
* 2012 – Audience available / Acquisitions for the last five years – Nitra Gallery / Nitrianska Galeria, Nitra
* 2011 – Galandovci- legends of slovak modern 19691989 – City Gallery of Bratislava / Galéria mesta Bratislavy, Bratislava
* 2009 – Gallery of Milos Alexander Bazovsky 19692009 – Gallery of M. A. Bazovsky, Trenčín
* 2008 – České a slovenské výtvarné umenie šesťdesiatych rokov 20. storočia – Dům umění, Zlín
* 2005 – From the Collections of Gallery III. / Slovak Fine Art in the 2nd half of the 20 – Gallery of M. A. Bazovsky, Trenčín
* 2004 – Perfect Tense – Gallery Art Factory, Prague
* 2001 – Salon of Fine Art 2001 – Nitra Gallery / Nitrianska Galeria, Nitra 2000
* 2001 – Slovak Visual Art in 20th Century – Slovak National Gallery / Slovenská Národná Galéria , Bratislava
* 2001 – Axis Mundi – Sources of the 20th Century – Slovak National Gallery / Slovenská Národná Galéria , Bratislava 
* 1996 – Repéres Slovaques. Paríž. Úvod v kat. (Míľniky Slovenska História) M. Horváthová
* 1989 – Slovenské malířství XX. století. Zbírky SNG. Západočeská galerie, Plzeň. Úvod v kat. K. Kubíková
* 1975 – Bildende Kunst der Westslowekei. Messerburg, Halle. Úvod v kat. A. Lohnert
* 1970 – Slovenské výtvarné umenie 19651970. Praha, Brno, Hluboká nad Vltavou. Úvod v kat. J. Kotalík, K. Vaculík
* 1970 – Discovery of harmony. Museum of Arts, Osaka
* 1969 – Mai csechoszlovak müvészet. Mücsáarnok, Budapešť
* 1968 – Medzinárodné bienále mladých výtvarníkov Danuvius. Dom kultúry, Bratislava. Úvod v kat. L. Kára
* 1968 – Künstler Gruppe M. Galanda. Tiergarten, Berlín. Úvod v kat. l. Mojžišova
* 1967 – EXPO '67. Montreal
* 1967 – IX. bienl de Sao Paulo
* 1967 – Maliarstvo 1967. Krakov. Úvod v kat. B. Bachratý
* 1967 – Súčasné Československé umenie. Antverpy, Kodaň, Luxembourg. Úvod v kat. K. Vaculík
* 1967 – Moderné slovenské umenie. Lübeck
* 1967 – Tjeckoslovakisk nutidskons. Svaegalleriet, Stockholm. Úvod v kat. K. Vaculík
* 1966 – Výstava mladých. Dům umění, Brno . Úvod v kat, E. Petrová
* 1966 – XXXIII. bienále Benátky. Úvod V kat. K. Vaculík
* 1966 – Výstava československej maľby a grafiky. Mníchov
* 1966 – Mladé slovenské výtvarné umenie. Československé kultúrne stredisko, Káhira
* 1966 – Výstava maľby a grafiky. Mníchov
* 1965 – Sedem mladých umelcov. Grosvenor Gallery, Londýn
* 1965 – VIII. bienále de Sao Paulo
* 1965 – Tsechoslowakische Kunst heute. Städtische Kunst galerie, Bochum, Baden-Baden. Úvod v kat. J. Kotalík, M. Míčko
* 1965 – Seizlème salon de la jeune peinture. Musée d′art moderne de la ville, Paríž. Úvod v kat. M. Troche, J. Riechard
* 1965 – V. biennale ďarte, San Marino
* 1965 – Sei Pittori slovacchi. Rím, Neapol. Úvod v kat. L. Kára
* 1964 – Malarstwo Bratislawy. Krakov. Úvod v kat. L. Kára Československé umenie, Moskva, Leningrad
* 1964 – El arte eslovaco contemporáneo. Československé kultúrne stredisko, Havana. Úvod v kat. L. Gandl
* 1963 – Súčasné slovenské výtvarné umenie. Jízdárna Pražského hradu, Praha. Úvod v kat. J. Malejovský, M. Váross, T. Štraus, K. Kahoun, L. Kára, R. Matuštík
* 1963 – Výstava slovenskej grafiky. Budapešť
* 1963 – VII. bienále de Sao Paulo. Úvod v kat. J. Kotalík
* 1961 – KSČ v boji za socializmus a komunizmus (I. etapa súťaže). Dostojevského rad 2, Hviezdoslavovo nám. 16, Galéria C. Majerníka, Bratislava
* 1959 – II. výstava Skupiny Mikuláša Galandu. Galéria Cypriána Majerníka, Bratislava. Úvod v kat. R. Matuštík
* 1958 – Umění mladých výtvarníkú. Brno, Praha. Úvod v kat. J. Cisařovský
* 1957 – Mladé slovenské umenie. Špálova galerie, Praha. Úvod v kat. M. Rúfus
* 1957 – I. výstava Skupiny Mikuláša Galandu. Krajská správa lesov, Žilina. Úvod v kat. R. Dúbravec
* 1956 – Výstava kresieb, skíc a grafiky. Martin

## Zbierky

### Zastúpenie v štátnych zbierkach
* Slovenská národná galéria v Bratislave 
* Galéria mesta Bratislavy
* Galéria M. A. Bazovského v Trenčíne
* Stredoslovenská galéria v Banskej Bystrici
* Nitrianska galéria
* Galéria P. M. Bohúňa v Liptovskom Mikuláši
* Oravská galéria v Dolnom Kubíne
* Východoslovenská galéria v Košiciach
* Slovenské národné múzeum v Martine 
* Balneologické múzeum v Piešťanoch

### Zastúpenie v súkromných zbierkach
Francúzsko, Maďarsko, Nemecko, Švajčiarsko, Švédsko, Taliansko, USA, Veľká Británia

## Ocenenia (výber)
* 1969 Cena Slovenského fondu výtvarných umení na I. bienále maľby v Košiciach
* 1968 laureát Štátnej ceny K. Gottwalda
* 1966 Cena Osvalda Liciniho na XXXIII. bienále v Benátkach
* 1965 výtvarná cena Cypriána Majerníka (udelená výborom ZSVU) za kolekciu obrazov z roku 1964
* 1963 I. cena za maľbu v III. etape súťaže KSČ v boji za socializmus a komunizmus
* 1962 II. cena za maľbu v II. etape súťaže KSČ v boji za socializmus a komunizmus

### Najvyššie dosiahnuté konečné ceny diel autora
* 2011 Štátne vyznamenanie  – Rad Ľ. Štúra II. triedy, za celoživotné mimoriadne zásluhy o rozvoj umenia a kultúry, osobitne v oblasti umeleckej tvorby – udeľuje prezident SR 

## Hodnota diel

### Najvyššie dosiahnuté konečné ceny diel M. Laluhu na Slovenských aukciách
* 8 298,48 € (250 000 Sk) – Za dedinou, olej na plátne, 87 x 140 cm
* 5 808,94 € (175 000 Sk) – Chlap a žena (1966) olej na plátne, 80 x 65 cm (63. jarná aukcia. 28. 3. 2006)
* 4 979,09 € (150 000 Sk) – Motív z Mičinej (19661968) olej na plátne, 90,5 x 47 cm (74. jesenná aukcia, 2. 10. 2007) 

### Aktuálna cenová úroveň
* Veľkorozmerné a kvalitatívne dobré alebo výborné diela z najlepších rokov tvorby, oleje – do 35 000 €
* Malorozmerné a kvalitatívne dobré alebo výborné diela z najlepších rokov tvorby, oleje – do 20 000 €
* Iné, kvalitatívne dobré diela, oleje – do 10 000 €
* Pastely – do 5 000 €

## Bibliografia

### Knižné publikácie
* Mojžiš, J.: Galandovci (Galandovci po roku 1970), Q-EX, Trenčín 2004.
* Mojžiš, J.: Galandovci, Q-EX, Trenčín 2003.
* Kolektív: Vyznania. Národné literárne centrum – Dom slovenskej literatúry, Bratislava 1998. 
* Rúfus, M., Bakoš, J., Mojžiš, J., Kubíková, K.: Milan Laluha, SLOVENSKÝ TATRAN, Bratislava 1997.
* Bartošová, Z. (ed.): Očami X. Desať autorov o súčasnom slovenskom umení. Bratislava, Orman, spol. s r. o., 1996.
* Tatarka, D.: Kultúra ako obcovanie. Nadácia M. Šimečku. Bratislava 1996.
* Štraus, T.: Variant moderny. Bratislava, Pallas 1992.
* *[[Encyklopédia Slovenska|Encyklopédia Slovenska III.]]* Bratislava, Encyklopedický ústav SAV 1979.
* *[[Slovensko (encyklopédia Vydavateľstva Obzor)|Slovensko - Kultúra. I.]]* Bratislava, Obzor 1979.
* Saučin, L.: Výtvarné umenie a život. Bratislava, Tatran 1973.
* Rúfus, M.: Milan Laluha. Bratislava, Tatran 1972.
* Matuštík, R. a kol.: Nové slovenské výtvarné umenie. Bratislava, Tatran 1969.
* Šefčáková, E.: Moderná slovenská kresba. Bratislava, Tatran 1967.
* Kol.: *[[Slovník súčasného slovenského umenia]]*. Bratislava, SFVU 1967.
* Matuštík, R.: Moderné slovenské maliarstvo. Bratislava, SVKL 1965.
* Biathová, K. – Luxová, V.: Maľba v architektúre. Bratislava, SFVU 1965.

### Štúdie, články (výber)
* Rusinová, Z.: 60. roky vo výtvarnom umení. Galéria, 3,1996, č. 1, s. 13.
* Hrabušický, A.: 60. roky. Výtvarný život, 39,1994, č. 23, s. 47.
* Galanda and the Galandites. The Ivan Melicherčík's Collection. Slovakia "94, Culture.
* Homolka, Ľ.: Meditácia na 4 témy. Smer, Banská Bystrica, 6. 9. 1991.
* Homolka, Ľ. : Meditácie na 4 témy. Smer, Banská Bystrica, 30. 8. 1991.
* Čepan, O.: Na hraniciach reality a mýtu. (Laluhov maliarsky vzorec). Slovenské pohľady, 107, 1991, č. 6, s. 102111.
* Tatarka, D.: Blahodenie Milana Laluhu. Slovenské pohľady, 107, 1991, č. 12, s. 8389.
* Kriška, F.: Milan Laluha po dvadsiatich rokoch. Takmer utajená výstava. Národná obroda, 11. 9. 1990.
* Valo, P.: Istoty Milana Laluhu. Pravda, 15. 12, 1989.
* Štraus, T.: Subjektívne o slovenskej moderne. Výtvarný život, 34, 1989, č. 1, s. 2431.
* Gazdík, I.: Moderná slovenská kresba (Poznámky k rokom 19451989). Ars, 1984, č. 2, s. 3559.
* Vanovič, J.: Kresby Milana Laluhu. Slovenské pohľady, 86, 1970, č. 7, s. 127128.
* Lukan, V.: Palety majstrov. Akademický maliar Milan Laluha. Panoráma, 15. 3. 1970.
* Bakoš, J.: Dielo a svet slovenského moderného maliarstva. Slovenské pohľady, 85,1969, č. 1, s, 103118.
* Bakoš, J.: O premene obrazu (od autonómneho umeleckého diela – k dielu bytiu). Slovenské pohľady, 84,1968, č. 10, s, 7078.
* Svěráková, J.: Chodec a obrazy 6567 (Košice). Výtvarný život, 13,1968, s. 150159.
* Saučin, L.: Talent Milana Laluhu. Výtvarný život, 12,1967, č. 1, s. 1420.
* Peterajová, Ľ.: XXXIII. Biennale – Venezia. (Cena Osvalda Liciniho). Kultúrny život, 21,1966, č. 28.
* Štraus, T.: Depatetizácia, racionalizácia, mýtus moderny. Výtvarný život, 11,1966, č. 67, s. 248257.
* Hlaváček, L.: Přítomnost slovenského umění. K výstave v Jízdárně Pražského hradu. Výtvarné umění, 14,1964, č, 2, s. 6980.

### Autorove články a rozhovory (výber)
* Milan Laluha (Anketa). Katalóg k výstave 60. roky v slovenskom výtvarnom umení. Slovenská národná galéria Bratislava, 1995, s. 285.
* Babin, E.: Spodné (po)toky rozprávačstva. Pravda, 23.12.1993.
* Pivovarníková, J.: Novodobé poetiky. Otázky M. Laluhovi o tvorbe. Štipendijná práca, Bratislava 1991, s. 2326.
* Milan Laluha: O sebe. Tvorba T, 1, 1991, č. 1, s. 15.
* Buzoga, M.: Čo práve robíte? Život, 21,1971, č, 29, s. 33.
* 27 otázok Milana Laluhu. Súkromné listy Skupiny Mikuláša Galandu. Apríl 1968, č. 1, s. 11.
* Mojžiš, J.: Milan Laluha (Rozhovor). Slovenské pohľady, 81,1965, č. 2, s. 67.
* Malé úvahy. Slovo výtvarníka. Milan Laluha. Výtvarný život, 10,1965, č. 4, nestr.

## Referencie

## Externé odkazy

### Diela
* Web umenia – On-line katalóg s informáciami a digitálnymi fotografiami výtvarných diel zo slovenských zbierkotvorných galérií.
* Galéria Pallas – Vydavateľská a publikačná činnosť a prevádzka internetovej galérie.
* Galéria Derka 
* Galéria Nedbalka – Slovenské moderné umenie.

### Životopisné
* Sme.sk/Žiar
* Osobnosti.sk – Najvýznamnejšie osobnosti Slovenska.
* Diela a dielka slovenských výtvarníkov

Kategória:Slovenskí maliari
Kategória:Slovenskí grafici
Kategória:Osobnosti z Tekovských Lužian
Kategória:Držitelia Radu Ľudovíta Štúra II. triedy
Kategória:Absolventi Vysokej školy výtvarných umení v Bratislave